সালটা ২০০৫। অ্যান্টিগায় ওয়েস্ট ইন্ডিজ বনাম দক্ষিণ আফ্রিকার চতুর্থ টেস্ট। ক্রিজে বিধ্বংসী ফর্মের ক্রিস গেইল। শন পোলক-মাখায়া এনতিনিদের ওড়াচ্ছেন ব্যাট হাতে। ওয়েস্ট ইন্ডিজ ড্রেসিংরুমে একজন তখন ছটফট করছিলেন উত্তেজনা আর উদ্বেগে। গেইল সেঞ্চুরি-ডাবল সেঞ্চুরি করে এগোচ্ছেন ট্রিপলের দিকে। আর তিনি বারবার ড্রেসিংরুম ছেড়ে বেরিয়ে এসে দেখে নিচ্ছেন স্কোরবোর্ড। গেইল-ঝড়ের পর তাঁর ৪০০ রানের বিশ্বরেকর্ড অক্ষত থাকবে তো!
সেদিনের সেই উদ্বিগ্ন ক্যারিবিয়ান ক্রিকেটারের নাম? ব্রায়ান চার্লস লারা। গেইলের তাণ্ডব দেখে যিনি প্রবল চিন্তিত হয়ে পড়েছিলেন বলে দাবি করলেন গেইল নিজেই। গেইলের আত্মজীবনী ‘সিক্স মেশিন’এ সেদিনের সেই ঘটনার কথা উল্লেখ করেছেন গেইল। লিখেছেন, ‘কোনও কোনও খেলোয়াড় রেকর্ডের কথা ভাবে। সেই ম্যাচে ব্রায়ান লারা চার রান করে আউট হয়ে যাওয়ার পর ড্রেসিংরুমে বসে বই পড়ছিল। কিন্তু মাঝে-মধ্যে ড্রেসিংরুমের ব্যালকনিতে গিয়ে স্কোরবোর্ডে চোখ রাখছিল। (রামনরেশ) সারওয়ান ঘটনাটা দেখেছিল এবং বিস্মিত হয়ে পড়েছিল। আর সেদিন আমি যত ওর রেকর্ডের কাছাকাছি এসে পড়ছিলাম, লারা ততই উদ্বিগ্ন হয়ে পড়ছিল’। গেইল আরও লিখেছেন, ‘লাঞ্চ বা চা পানের বিরতিতে আমাকে কোনও কথা বলেনি ও। কোনও পরামর্শ নয়, উৎসাহ দেওয়া নয়। একবারও বলেনি যে, যাও, দলের জন্য করে দেখাও’।
সেই ম্যাচে অবশ্য লারার রেকর্ড অক্ষতই থেকে যায়। গেইল আউট হয়ে গিয়েছিলেন ৩১৭ রান করে। পরে ফের ৩৩৩ রানের ইনিংস খেললেও লারাকে ধরা হয়নি গেইলের।